Pritisak na nevladin sektor jača u nizu post-sovjetskih zemalja
Lorne Craner: 'Autoritativni režimi nastoje svim silama zadržati moć i vlast. Građansko društvo je za njih velika prijetnja"
Nakon gotovo dva desetljeća uzastopnog širenja, programi demokratskog razvoja u post-sovjetskim državama su pred sve jačim pritiskom.Tamošnje vlasti nastoje ponovno ostvariti strožu kontrolu nad nevladinim organizacijama. Ruska vlada želi da strane ne-vladine organizacije u potpunosti napuste zemlju, čime bi se znatno ograničila promidžba slobodnog društva. Na konferenciji za tisak održanoj u siječnju, ruski predsjednik Vladimir Putin je izjavio kako strane zemlje ne mogu koristiti ne-vladine organizacije kao 'instrument za promoviranje svoje politike', u državama gdje te nevladine organizacije djeluju. Ruski predsjednik aludirao je da iza tih stranih ne-vladinih organizacija zapravo stoje strane obavještajne službe. Putinova je vlada ubrzo nakon toga optužila Britaniju za pokušaj regrutiranja nevladinih tvrtki kao začetnika procesa promjene režima u Rusiji. Odbacujući sve optužbe, predsjednik američke nevladine organizacije Međunarodni republikanski institut, Lorne Craner je kazao kako 'autoritativni režimi nastoje svim silama zadržati moć i vlast'. Dodao je da je za takve režime građansko društvo velika prijetnja. "Neki se ljudi boje demokracije. Oni strahuju od same ideje da njihov vlastiti narod ostvari kontrolu nad vlastitom sudbinom" - rekao je Lorne Craner. ‘Diktatorsko vjerovanje’ je pojam koji Lorne Craner koristi kada želi ukazati na činjenicu da mnogi režimi smatraju kako se demokratska revolucija može orkestrirati od strane vanjskih ne-vladinih organizacija. Revolucije koje su zadesile Ukrajinu, Gruziju i Kirgistan 2005. godine, dovele su do povećane zabrinutosti da bi do sličnih procesa moglo doći i u drugim polu-autoritativnim državama bivšeg Sovjetskog saveza. No, želja za promjenama na vrhu države dolazila je od domaće javnosti, a ne iz inozemstva - kaže Lorne Craner. "Ljudi su umorni i zasićeni od činjenice što ne mogu utjecati na svoju sudbinu. Upravo je to dovelo do želje da se nešto, po tom pitanju i poduzme. Promjene nisu djelo Amerike; one su posljedica volje naroda u Ukrajini, Gruziji i Kirgistanu" - kaže direktor Međunarodnog republikanskog instituta. 2005., vlada Uzbekistana je zatvorila više od 200 nevladinih organizacija. U Kazahstanu je vlada ograničila suradnju domaćih i inozemnih ne-vladinih skupina koje su promovirale demokratske programe. Bjeloruske snage sigurnosti nedavno su optužile jednu tamošnju ne-vladinu organizaciju za planiranje državnog udara koji bi bio - kako se tvrdilo - praćen valom nasilja za vrijeme predsjedničkih izbora. Dugogodišnji autoritarni predsjednik Bjelorusije, Alexandar Lukashenko zabranio je gotovo sve veze između domaćih i stranih ne-vladinih organizacija. Pomoćnik američke državne tajnice David Kramer nedavno je osudio postupke bjeloruske vlade, naglašavajući kako Sjedinjene Države podržavaju rad ne-vladinih organizacija koje predstavljaju legitimni način sudjelovanja u političkom životu. "Podrška nevladinim organizacijama i građanskom sudjelovanju u političkom životu ne predstavlja pokušaj destabiliziranja društva. Podrškom tim organizacijama Amerika ne pokušava destabilizirati neku državu" - rekao je David Kramer.